Clemens episcopus .... dilectis filiis magistro et universis prioribus ordinis fratrum Predicatorum, salutem .... Quia ple-[Fol. 40 v°]-rumque in futurorum eventibus sic humani fallitur incertitudo judicii ut, quod utile conjectura verisimilis, immo etiam attenta interdum consideratio pollicetur, non solum inutile sed dampnosum reperiri contingat, nonnunquam quod consulte statuitur, postmodum consultius irritatur Hoc quippe necessitas presentis provisionis evidens ostendit. Dudum si quidem ut inter religiosos, potissime per nostre diligentie studium, emulationis et dissenssionis tolleretur occasio et caritatis integritas servaretur, per nostras sub certa forma litteras ordinandum duximus, ac districtius inhibendum, quod nulli liceret ex tunc de fratrum Minorum, Penitentie Jesu Christi, beate Marie de Monte-Carmeli, heremitarum sancti Augustini sancte clare aliisque ordinibus in paupertate fundatis, nullique mulierum de predictis, seu quibuslibet aliis ordinibus, aliquod monasterium, ecclesiam vel oratorium edificare seu construere, nulli quoque seculari seu religioso cujuscunque professionis, ecclesiam vel monasterium seu oratorium jam edificatum, in aliquem transferre de ordinibus memoratis infra spatium trecentarum canarum (sic) a vestris ecclesiis mensurandum per aera etiam, ubi alias recte non permitteret loci dispositio mensurari, statuentes ut quicquid contra hujusmodi ordinationis et inhibitionis nostre te-[Fol. 41]-norem ex tunc edificatum existeret, dirueretur omnino. Verum quia, quod ad pacem vestram, et predictorum fratrum et ordinum provisum fuerat, non solum vobis sed etiam multis aliis, qui propter predictum diffusum canarum spatium in hujusmodi ordinatione, inhibitione, contentione, quasi ab omnibus et sollempnibus (sic) civitatibus inveniebantur exclusi, ad scandalum cessisse comperimus, diversis propterea ea litigiorum materiis suscitatis, nos super hiis cum fratribus nostris deliberatione prohibita, hujusmodi spatium de ipsorum consilio restringentes, ipsum ad centum et quadraginta cannas duximus reducendum, omnibus aliis, que in premissis vestris litteris continentur, in suo nichilominus robore duraturis. Nulli ergo omnino restrictionis et reductionis .... si quis autem .... Datum Viterbii, nonas julii, pontificatus nostri, anno quarto.